פרדיננד אוסנדובסקי

**פרדיננד אנטוני אוסנדובסקי** (בפולנית: **Ferdynand Antoni Ossendowsk**; 27 במאי 1878 – 3 בינואר 1945) היה סופר, עיתונאי, חוקר ארצות ונוסע פולני. הוא נודע בעיקר בזכות ספרי מסעות והרפתקאות שכתב על אסיה ואפריקה, ובמיוחד ספרו המפורסם "אנשים, חיות ואלים". בתקופה שבין שתי מלחמות העולם היה אחד הסופרים הפולנים המתורגמים והנקראים ביותר בעולם.

## ביוגרפיה
אוסנדובסקי נולד ב־27 במאי 1878 בעיירה לוצ'ינה שבפלך ויטבסק באימפריה הרוסית (כיום בבלארוס). אביו, מרצין אוסנדובסקי, היה רופא, ואמו ויקטוריה לבית בורטקייביץ'. המשפחה הייתה בעלת מוצא טטרי ואצילי ונשאה את סמל האצולה "ליס".

בילדותו עברה המשפחה לפלך פסקוב ולאחר מכן לקמניץ־פודולסקי. שם החל ללמוד בגימנסיה רוסית. לאחר מות אביו סייע בפרנסת המשפחה באמצעות שיעורים פרטיים, בעוד אמו לימדה מוזיקה.

לאחר סיום לימודיו למד מתמטיקה ומדעי הטבע בסנקט פטרבורג, ושימש עוזר מחקר של החוקר הפולני שצ'פאן זלייבסקי. בתקופה זו השתתף במסעות מדעיים בקווקז, באזור נהר הדנייסטר, בנהר יניסיי ובסביבת אגם באיקל. הוא ביקר גם בסין, יפן, סומטרה והודו; רשמיו מהודו היו הבסיס לרומן הראשון שלו, "עננים מעל הגנגס".

בשנת 1899 השתתף במהומות סטודנטים נגד השלטון הצארי ונאלץ לעזוב את רוסיה. הוא עבר לפריז ולמד פיזיקה וכימיה בסורבון אצל המדען מרסלן ברתלו, ואף פגש שם את מארי קירי.

לאחר שובו לרוסיה מונה למרצה בטומסק, אך העדיף להקדיש את חייו למסעות ולכתיבה. בשנת 1905, בזמן מלחמת רוסיה–יפן, נשלח למנצ'וריה כדי לערוך מחקרים גאולוגיים. בעקבות פעילות פוליטית נגד השלטון הרוסי בחרבין נעצר ונידון למוות, אך עונשו הומתק ולבסוף שוחרר ב-1908.

במהלך מלחמת האזרחים ברוסיה שיתף פעולה עם הכוחות ה"לבנים" ושימש יועץ לאדמירל אלכסנדר קולצ'ק. לאחר נפילת משטרו נרדף בידי הבולשביקים ונמלט דרך סיביר למונגוליה. בעיר אורגה (אולן בטור של ימינו) פעל לצד הברון רומן פון אונגרן-שטרנברג, שניסה להקים משטר אנטי־קומוניסטי באזור.

## הקריירה הספרותית
בתחילה כתב אוסנדובסקי ברוסית ולאחר מכן באנגלית, ורק בהמשך החל לפרסם גם בפולנית. ספרו הידוע ביותר, "אנשים, חיות ואלים" (Beasts, Men and Gods), שיצא לאור בתחילת שנות ה-20, תיאר את בריחתו מרוסיה המהפכנית ואת מסעותיו בסיביר ובמונגוליה. הספר זכה להצלחה עולמית ותורגם לעשרות שפות.

הספר עורר גם מחלוקת: חוקרים אחדים טענו כי חלקים ממנו אינם מדויקים ואף בדויים. המבקר החריף ביותר היה החוקר השוודי סוון הדין, שטען כי אוסנדובסקי הגזים בתיאוריו.

בשנת 1922 שב לפולין העצמאית. בתקופה שבין שתי מלחמות העולם פרסם עשרות רומנים וספרי מסעות, ונחשב לאחד מחמשת הסופרים הנקראים ביותר בעולם. ספריו הושוו לעיתים ליצירותיהם של רודיארד קיפלינג, ג'ק לונדון וקארל מאי. עד פרוץ מלחמת העולם השנייה נמכרו עשרות מיליוני עותקים מיצירותיו.

## השנים האחרונות ומותו
במהלך מלחמת העולם השנייה הצטרף למחתרת הלאומנית הפולנית. את החודשים האחרונים לחייו בילה בכפר ז'ולווין. לאחר שחלה, הועבר לבית חולים בגרודז'יסק מזובייצקי, שם נפטר ב־3 בינואר 1945, זמן קצר לפני כניסת הצבא האדום לאזור.

בשל ביקורתו החריפה על הקומוניזם – במיוחד בספרו "לנין" – חיפשו אנשי ה-NKVD את קברו לאחר הכיבוש הסובייטי של פולין ואף הוציאו את גופתו מהקבר כדי לוודא את זהותו.

## פרסים ועיטורים
* עיטור זר הדפנה האקדמי המוזהב (1936)
* קצין בלגיון הכבוד הצרפתי
* אביר בלגיון הכבוד הצרפתי
* אביר מסדר הדקלים האקדמיים של צרפת
* אות כבוד של אגודת האצולה הפולנית (1939)

## מורשת
לאחר מלחמת העולם השנייה נאסרו ספריו לפרסום בפולין הקומוניסטית ושמו הוכנס לרשימות הצנזורה. רק לאחר 1989 חזרו יצירותיו להתפרסם באופן רשמי.

בשנת 2011 הנפיק הבנק הלאומי של פולין מטבעות זיכרון לכבודו במסגרת סדרת "נוסעים ומגלי עולם פולנים".

בשנת 2025 נוסד פרס פרדיננד אוסנדובסקי, המוענק למתרגמים המקדמים את הספרות הפולנית בעולם.

## יצירות מרכזיות
מבין עשרות הספרים שכתב:
* **עננים מעל הגנגס**
* **אבק אנושי** (1911)
* **אנשים, חיות ואלים** (1921)
* **צל המזרח הקודר** (1923)
* **מאחורי החומה הסינית** (1924)
* **המכשף השחור** (1926)
* **עבדי השמש** (1927)
* **הבז המדברי** (1928)
* **לנין** (1930)
* **הפיל של ביראר** (1932)
* **אפריקה – הארץ והעם** (1934)
* **יערות פולין** (1936)
* **הקפטן הלבן** (1939)

אוסנדובסקי פרסם כ־77 ספרים שתורגמו לכ־20 שפות.

## ספריו שתורגמו לעברית
ali zwycięzcy: Przygody dzieci w pustyni Szamo, 1930 

* **המנצחים הקטנים: הרפתקאות ילדים במדבר גובי**, תרגם שלמה סקולסקי, הוצאת עמיחי, 1960.
** תקציר: סיפורם של שני נערים וילדה שמטוסם נחת בלב מונגוליה שנאלצים לשרוד לבדם במדבר הגובי וחצו ברגל את המדבר בעזרת בן שבט הצ'ארי, ומספר על התמודדויותיהם עם הטבע והחיים.
* "**על גדות הניגר** (1928?) ,תרגם שלמה סקולסקי, עמיחי , 1954.
** תקציר:ורותיו של ילד שחור בן 12 בכפר אפריקאי.

מקור הספר לא ידוע.

## לקריאה נוספת
* Witold Stanisław Michałowski, **The Ossendowski Secret**, Warsaw 1990.
* Krzysztof Dębnicki, *People, Animals and New Gods*, National Geographic Polska, 2005.
* Polish Biographical Dictionary, כרך XXIV.

## קישורים חיצוניים

קטגוריה:עיתונאים פולנים
קטגוריה:אנטי קומוניזם
קטגוריה:סופרים פולנים
קטגוריה:פולנים שנולדו ב-1878
קטגוריה:פולנים שנפטרו ב-1945